إيݣوانا

ايݣوانا (ب لحروف اللاتينيين: Iguana، ب الصبليونية: [iˈɣwana])؛ ايغوانا) هو ݣنس ديال زرموميات عشاشبيين لي مستوطنين اصليين ل لبلايص الستيوائيين ديال لميكسيك، امريكا لوسطانية، امريكا الجنوبية، و لكاريبي. لݣنس توصف ل لخطرة اللولى من عالم الطبيعة لؤسطرالي دجي. ان. لورينتي ف 1768. جوج نواع تبلاصاو ف لݣنس: لايݣوانا لخضرا، لي مفرّقة ب شكل عريض على طول لمادى نتاعها و حيوان د الدار شعبي؛ و لايݣوانا د لانتيل الصغيرة، لي مستوطنة اصلية ل ݣزاير لانتيل الصغيرة. التحليل الجيني كايعطي بلي لايݣوانا لخضرا تقدر تجمع واحد التركيب د بزاف النواع، لي شي وحدين منهم عاد توصفو ف اللواخر، و لايني قاعدة الضونيات د الزواحف كاتعتابرهم كاملين كا نوع تحتاني ديال لايݣوانا لخضرا. لكلمة "ايݣوانا" مشتقة من السمية لاصلية د هاد النوع ب طايينو (Taino)، ايوانا. زيد على الجوج نواع لي ف ݣنس ايݣوانا، بزاف د لݣنوس لمرتابطين لي كاينين ف نفس لفاميلة عندهم سميات شايعين د هاد النوع و منهم السمية "ايݣوانا". هاد النوع طريدة شعبية ل حيوانات لمربيين، و من لحيوانات لي ماشي مستوطنين اصليين و لي تدخّلو ب شكل عريض برّا لبلايص لاصليين دياولهم، ف ݣزيرة ايشيݣاكي، شبه ݣزيرة فلوريدا، هاوايي، سنغافورة، طايلاند، طايوان، و زيد شلّا ݣزاير فيهم نسمات اصليين من لايݣوانا ف لانتيل الصغيرة. لاناطوميا و لفيزيولوجيا. لايݣوانات هوما زرموميات كبار ف لقد لي يقدرو يتفاوتو من 1. 2 ل 2. 0 ميطرو ف الطولة، ب لحساب د لقزيبة. عندهم واحد لكيس جلدي عنقي (dewlap) و واحد التستيفة ديال لحراشف لمطولين لي غاديين من النص د عناقهم ل قزازبهم. لايݣوانات عندهم شكال مبدلين من لحراشف لي كايغطيو مواطع مبدلين من كسداتهم؛ متلاً، شي حراشف كبار و ضايرين لي مفرّقين ف لموطع الجنبي د لعنق هوما و حراشف صغار مدّاخلين. لحراشف د لموطع لفوقاني/الضهري (dorsal) ديال كسداتهم حتى هوما غلض و مدكسين ب شكل ضيّق على هادوك لي ف لمواطع لكرشيين/التحتانيين (Ventral). هاد لحراشف يقدرو يكونو فيهم تنويعة من اللوان و لي ماكايكونوش ديما باينين من لقرب. عندهم حرشفة كبيرة و ضايرة ف حناكهم معروفة ب سمية الدرع تحت طبلي (subtympanic shield). لايݣوانات عندهم شوف مجهد و يمكن ليهم يشوفو الشكال، الضلال، اللوان، و لحركة من مسافات طوال. لمضى الشوفي ( visual acuity) ديالهم كايخلّيهم يجولو وسط لغابات لعامرين ب الشجر و كايخلّيهم يقلّعو لماكلة. هوما كايوضفو السينيالات الشوفيين باش يتواصلو معا اعضاء خرين ديال نفس النوع. التيمپانوم (tympanum)، لي هو طبلة لودن د لايݣوانا، موجود فوق من الدرع التحت طبلي (ولا "درع لودن") تحت من كل عين. لايݣوانات ف لغالب صعاب يتقشعو، حيتاش كايميلو باش يتموهو ف لبلايص لي ضايرين بيهم، و التلوينة ديالهم كاتخلّيهم قادرين يتخباو من لمفتارسين لي كبر. كيف لاغلابية د الزواحف، ايݣوانا وحدة عندها قلب تلاتي لبيوت ب جوج اتريات (Atria)، بطيّن (ventricle) واحد، و جوج ايورطات (aortae) ديال الدورة السيسطيمية. لعضلات ديال شي ايݣوانا كايكونو فاتحين ف اللون ب زايد ب سباب النسبة الزايدة من اللياف لعضليين لهدّاما د لݣليكوز (glycolytic muscle fibers)، و لي كايتفتلو ب الزربة (fast-twitch) (النوع A). هاد اللياف مافيهمش بزاف ديال لوعية د الدم و فيهم نسبة قليلة من لميوݣلوبين، هادشي لي كايعطيهم لمنضر لباهت ديالهم. هاد لكتافة الزايدة د اللياف كاتخلّي لايݣوانا تحرّك ب الزربة ف وقيتة قصيرة، هادشي لي كايسهل ليها التحروكات لقصار و لمزروبين، ولايني ماكايكونش عندها مفعولية ف لوقيتات الطوال د لحركة، مادام التنفوس لخلوي كايكون لاؤكسيجيني (Anaerobic) ف اللياف. لعين لحيطية. بزاف د النواع من الزرموميات، بحال لايݣوانات، عندهم واحد لحرشفة باهتة ف جيهة اللور د ريوسهم لي كاترشم لعين لحيطية (parietal eye). هاد لعضو كايكون حساس ل التبدالات ف الضو و كايسيفط سينيالات ل لغدّة الصنوبرية هادشي لي كايخلّيهم يعرفو لفرق بين النهار و الليل. واحد الصبغة ضويّة (photopigment) كاتلقى ب شكل شايع ف اللومپروا (lamprey)، معروفة ب سمية پاراپينوپزين (parapinopsin)، كاتلقى عاوتاني ف لايݣوانا، و كاتكون حساسة ل الضو لفوق بنفساجي و كاتعاون ف السنياليزاسيو بين النهار و الليل. مورفولوجية الجمجومة و الريجيم. لايݣوانات طوورو واحد الستيل د لعيشة عشاشبي، ب لعليف ب شكل حصري على لغطا النباتي. و لوراق. باش ياخدو، يعالجو، و يهضمو لمواد النباتيين، الزواحف لعشاشبيين كايخصهم واحد الجهد زايد د لعضة ب النسبة ل قدهم ب لموقارنة معا الزواحف اللحايميين ولا لقارتين. الجمجومة ديال لايݣوانا طراو ليها تعدالات لي ودّاو ل واحد الجهد قوي د لعضة و مفعولية ف لمعالجة د النبات، هادشي على حساب واحد الديراسة. و باش يوصلو ل هادشي ب شكل بيوميكانيكي، الزواحف لعشاشبيين عندهم جماجم طوْل و عرْض، قنانف قصر، و كسدات كبر ب لموقارنة معا الزواحف اللحايميين و لقارتين. الزيادة ف لقوة د الجمجومة كايودي ل زيادة ف حضور لعضلات و كاتزيد ف قدرة الجمجومة باش تصبر على قوات كتر ف الجهد. فوق من هادشي، سنان لايݣوانا كايكونو اكروضونت (acrodontal)، يعني بلي سنانهم محطوطين لفوق د السورفاص ديال لعضم لفكي و كايبرزو ل لفوق. السنان ب ريوسهم صغار و مشنقرين - مصاوبين باش يشقمو و يشرݣو لماكلة. لمكاترة. دكور لايݣوانا، بحال ليكزومپلات لخرين د دكور لحرشفيات (Squamata)، عندهم جوج قضبان نصيين (hemipenes). ف وقيت لملاقية (copulation)، نص قضيب واحد كايتخشى ف التفويهة لمدرقية (cloacal vent) د النتوا. نتوا وحدة تقدر تخزن لماني ديال لمجاوجين لفايتين ل بزاف د لعوام باش تكمّل ف تخصاب بيضها يلا ما لقاتش حتى دكر ف الزون ديالها منين كاتكون واجدة باش تحط لبيض مرة خرة. لمجاوجة و لمحابة. لايݣوانات كايميلو باش يتبعو واحد الستيل د لمجاوجة لي كايكون خلّاط (promiscuous) ولا معدد الجواج ف الجنسين (polygynandrous) ف وقيت لموسم الناشف. لمجاوجة ف وقيت لموسم الناشف كاضمن بلي ولادهم غايفقسو ف وقيت لموسم لفازݣ ولا الشتوي فين لماكلة كاتكون كتر. النتوات كايحكمو زونات كبار، فين كايديرو بزاف د لعشاش. الدكور كايتنافسو عل النتوات ف شي موطع و كايرشمو الزون لي ربحوها ب واحد لفيرومون لي كايتّفرز من لمسامات لفخديين (femoral pores) من لموطع لفوقاني/الضهري د طرافهم اللورانيين. سلوك الدكر ف وقيت لمنافسة الجنسية كايجمع تضوار الراس، تجباد و تكماش لكيس الجلدي لعنقي ديالهم، تحساس و عضان لعناق د النتوات، و ف شي مرات، تبدال اللون. غير كاتعزل شي نتوا شي دكر، كايركب عليها و كايحكمها ف بلاصتها ب عضان لكتف ديالها، هادشي لي شي مرات كايخلّي يمارات ف النتوات. من مور لملاقية، لبيض كايتحط ف بزاف د لعشاش و كايتسمح ليهم ب لحضانة. هاد النيڤو الطايح ديال التدخول د لوالدين معا ولادهم كايخلّي لايݣوانات متال ديال السطراتيجية r د لمكاترة. لفيلوجينيا. واحد لفيلوجينيا مبازية على الجينات د كوضاج لپروتين، راجعوها ڤيضال و هيدجيس (2009) عطات بلي التقسيمة التحتانية ايݣوانيا (Iguania) ف واحد لݣروپ معا اللفاعي و بدغيات الشكل (زرموميات). هاد لݣروپات كايشركو واحد لغدّة فمّية كاتقدر تفرز الطوكسينات (واحد لمزيّة مشتقة). وخا هاكداك، لفيلوجينيا تبازات على الجينومات لكاملين د لميطوكوندريا كيف ما قتارحو ريست و وحدين خرين (2003)، لي كاتبلاصي لايݣوانا لخضرا ب صيفتها اقرب قريب ل السكينك الطوپين (Plestiodon egregius). الليپيدوصورات (Lepidosaurs) واحد الزواحف ب حراشف مدّاخلين، و وسط هاد لݣروپ لايݣوانيات و التواطارات (tuataras) ب جوج بيهم كايخرّجو لسانهم باش يهرفو على لفرايس ف بلاصة ما يخدّمو فكاكهم، هادشي لي كايتسمى ب لقبيط ب اللسان (tongue prehension). لايݣوانيات هوما النسل لفرّادي وسط لحرشفيات لي كايوريو هاد لمزيّة، هادشي لي كايعني بلي هاد لمزيّة تخادت ب شكل مستاقل ف لايݣوانيات و التواطارات ب جوج. لايݣوانيات عاوتاني لحرشفيات لفرّاديين لي كايخدّمو ب شكل لولاني الشوفان ديالهم باش يعرفو لفرايس و يتسلّتو ليهم ف عوض ما يعولو على الريسيپطورات لكيماويين ولا الشمان، و كايوضفو واحد الطيكنيك د لغفلة ف قبيط لفرايس ف بلاصة ما يقلّبو عليهم ب شكل اكتيڤ. واحد الديراسة من بغوي و وحدين خرين. (2020) لقات بلي الطاكسونوميا د ݣنس ايݣوانا كيف ما جاي، ا. ديليكاتيسيما (i. delicatissima-ايݣوانا ݣزاير لانتيل) هي لعضو لبيدائي (basal) ݣاع د لݣروپ. النواع تكلاصاو كا نواع تحتانيين كيف ما مبازي ف تعريفات قاعدة ضونيات الزواحف (ReptileDatabase). ق. ض. الزواحف كايعتابرو ا. رينولوفا (I. rhinolopha) موراديف ل ا. ايݣوانا (I. iguana)، و غير سلالة مفرّزة ديالها، و كايعتارفو ب ا. اينسولاريس (I. insularis) و ا. ميلانوديرما (I. melanoderma) كا نواع تحتانيين ديال ا. ايݣوانا. 4 د النواع تحتانيين د لايݣوانا لخضرا تعتارف بيهم تحت من هاد لمعاملة: ا. اينسولاريس (سان ڤينسنت &amp؛ ݣرينادين و ݣريناضا)، ا. ا. سانكطالوسيا (سان لوسيا)، ا. ا. ميلانوديرما (شي بلايص ف شمال ݣزاير لانتيل الصغيرة، و واقيلا ف لكوشطات د ڤينيزويلا، ݣزاير لعدرا، و پويرطو ريكو)، و ا. ا. ايݣوانا (قارة د امريكا الجنوبية). النواع لباقيين. جوج نواع ف ݣنس ايݣوانا مقبولين ب شكل عريض: النواع التحتانيين. تلاتة د النواع التحتانيين كاريبيين ديال لايݣوانا لخضرا حتى هوما معتارفين بيهم: لايݣوانا لامريكية لوسطانية (ا. رينولوفا ولا ا. ا. رينولوفا)، شي خطرات كاتعتابر نوع مفرّز، هي كاتعتابر ب شكل كبير ب صيفتها موراديف ل ا. ايݣوانا، حيتاش لحضور د لݣرون عندها ماكايلمحش ب الضارورة بلي هي نوع ولا نويع جديد. الجوج نواع تحتانيين لموصوفين د ا. اينسولاريس (لايݣوانا مو ݣرون د سان لوسيا، ا. ا. سانكطالوسياي، و لايݣوانا مو ݣرون د لݣرينادين، ا. ا. اينسولاريس)ف لاصل توصفو كا نواع تحتانيين ديال ا. ايݣوانا، وخا هوما مشابهين جينياً ب زايد و يقدرو مايكونوش نواع تحتانيين مفارقين على بعضياتهم. عطاو الديراسات الجداد لي مبازيين على الجينات بلي ا. رينولوفا و ا. اينسولاريس نواع مفرّزين على بعضياتهم، بلحق قاعدة ضونيات د الزواحف ماكايتافقوش معا هاد الستينتاجات، و كايكلاصيفيو ا. رينولوفا كا موراديف د ا. ايݣوانا، و كايكلاصيو ا. اينسولاريس كا نوع تحتاني د ا. ايݣوانا. النسمة د كوراصاو ديال لايݣوانات لخضرين كايوريو مباعدة جينية كبيرة و يقدرو عاوتاني يمتلو شي نواع ولا نوع تحتاني باقي ماموصوفش. ب صيفتهم ماكلة. لايݣوانات بانو ب شكل تاريخي ف التقاليد الطبخيين ديال لميكسيك و امريكا لوسطانية. لحم لايݣوانا حتى هو كايكونصوما ف شي بلايص ف ميريكان و پويرطو ريكو. زيد، بيض لايݣوانا كايكونصوما ف شي قنات ف امريكا اللاتينية، بحال النيكاراݣوا و كولومبيا.